b"\n_START_ARTICLE_\nSee My Friends\n_START_SECTION_\nTaustaa\n_START_PARAGRAPH_\nKappaleen kirjoittaja, The Kinksin laulaja-kitaristi Ray Davies sai kappaleeseen idean Intian-lomallaan. H\xc3\xa4n asui hotellissa merenrannalla, ja joka aamu kello viisi paikalliset kalastajat aloittivat ty\xc3\xb6nteon veisaten samalla laulujaan. N\xc3\xa4it\xc3\xa4 lauluja \xe2\x80\x9dSee My Friends\xe2\x80\x9d j\xc3\xa4ljitteli melodialtaan. Ensimm\xc3\xa4isen kerran Davies soitti valmiin kappaleen kahdelle siskolleen kotonaan Lontoon Muswell Hilliss\xc3\xa4.\n_START_SECTION_\nNauhoitus\n_START_PARAGRAPH_\n\xe2\x80\x9dSee My Friends\xe2\x80\x9d \xc3\xa4\xc3\xa4nitettiin Lontoon Pye-studioilla todenn\xc3\xa4k\xc3\xb6isesti 3. toukokuuta 1965. Studiossa tapahtui lopputuloksen kannalta merkitt\xc3\xa4v\xc3\xa4 vahinko, kun Ray Davies piti 12-kielist\xc3\xa4 Framus-kitaraansa liian l\xc3\xa4hell\xc3\xa4 mikrofonia, jolloin mikrofoni alkoi kiert\xc3\xa4\xc3\xa4 synnytt\xc3\xa4en l\xc3\xa4pi kappaleen kuuluvan \xe2\x80\x9dhurinan\xe2\x80\x9d. Tuottaja Shel Talmy halusi kuitenkin julkaista kappaleen sellaisenaan. Daviesin mukaan kappaleen lopputulos on sekoitus h\xc3\xa4nen (Daviesin) tyhmyytt\xc3\xa4, tuottaja Talmyn opportunismia sek\xc3\xa4 \xc3\xa4\xc3\xa4nitt\xc3\xa4j\xc3\xa4 Bob Augerin kyvykkyytt\xc3\xa4. Davies pyysi lis\xc3\xa4ksi velje\xc3\xa4\xc3\xa4n, Dave Daviesi\xc3\xa4, imitoimaan kitarallaan intialaisia instrumentteja.\n_START_SECTION_\nJulkaisu ja vastaanotto\n_START_PARAGRAPH_\n\xe2\x80\x9dSee My Friends\xe2\x80\x9d nousi Britanniassa listan sijalle 10 ja pysyi top 50 -listalla yhteens\xc3\xa4 9 viikkoa. Yhdysvalloissa single ylsi Billboardin listalla sijalle 111. Lis\xc3\xa4ksi kappale oli pieni hitti joissain Manner-Euroopan maissa, esimerkkin\xc3\xa4 Ruotsin Kv\xc3\xa4llstoppen-listan 19. sija._NEWLINE_Vaikka \xe2\x80\x9dSee My Friendsi\xc3\xa4\xe2\x80\x9d voi pit\xc3\xa4\xc3\xa4 kaupallisesta n\xc3\xa4k\xc3\xb6kulmasta katsoen jonkinasteisena floppina, her\xc3\xa4tti se arvostusta muusikkopiireiss\xc3\xa4. Muun muassa The Beatlesin Paul McCartney jakoi kappaleesta tunnustusta:_NEWLINE_\xc2\xbbMuistan sellaisen klubin kuin The Scotch of St. James, jossa meill\xc3\xa4 oli tapana hengailla, ja er\xc3\xa4\xc3\xa4n\xc3\xa4 iltana kun k\xc3\xa4velin sis\xc3\xa4\xc3\xa4n, Paul McCartney tuli luokseni ja sanoi: \xe2\x80\x9dSe teid\xc3\xa4n 'See My Friends' -sinkkunne, min\xc3\xa4 pid\xc3\xa4n siit\xc3\xa4 tosi paljon. Minun olisi pit\xc3\xa4nyt kirjoittaa se.\xe2\x80\x9d \xe2\x80\x9dNo, etp\xc3\xa4s kirjoittanut. Et sin\xc3\xa4 voi kaikkea tehd\xc3\xa4...\xc2\xbb_NEWLINE_(Dave Davies, soolokitaristi)_NEWLINE_\xe2\x80\x9dSee My Friends\xe2\x80\x9d oli ensimm\xc3\xa4isi\xc3\xa4 intialaisvaikutteista raga rock -genre\xc3\xa4 edustavia kappaleita. Se julkaistiin vain hieman yli kuukausi The Yardbirdsin \xe2\x80\x9dHeart Full of Soulin\xe2\x80\x9d j\xc3\xa4lkeen, jota pidet\xc3\xa4\xc3\xa4n tyylilajin ensimm\xc3\xa4isen\xc3\xa4 kappaleena._NEWLINE_Tunnetuin esitt\xc3\xa4j\xc3\xa4, joka on tehnyt kappaleesta cover-version, on brittil\xc3\xa4inen muusikko Richard Thompson. H\xc3\xa4n levytti \xe2\x80\x9dSee My Friendsin\xe2\x80\x9d vuonna 2003."